O B S A H

Návrh stratégie vzdelávania vo finančnej oblasti a manažmentu osobných financií
1	Východisková situácia
2	Súčasná situácia vo svete
3	Súčasná situácia v Slovenskej republike
3.1	Súčasné aktivity v oblasti finančného vzdelávania
3.2	Príklady úspešných projektov a ich predkladateľov
4	Úloha subjektov a ich spolupráca pri zabezpečovaní procesu finančného vzdelávania a vzdelávania vo finančnej oblasti a manažmentu osobných financií v oblasti tzv. počiatočného vzdelávania na základných a stredných školách
4.1	Štátne vzdelávacie programy
4.2	Základné tézy vzdelávania vo finančnej oblasti a manažmentu osobných financií - príprava štandardu finančnej gramotnosti
5	Pedagogicko-organizačné opatrenia na usporiadanie procesu tvorby a implementácie štandardu finančnej gramotnosti

Návrh stratégie vzdelávania vo finančnej oblasti a manažmentu osobných financií
1	Východisková situácia

V dvadsiatom prvom storočí možno konštatovať, že hodnotenie vedomostného pokroku spoločnosti vo vyspelých štátoch sa ocitlo v novej situácii. Tak ako sa v predchádzajúcom období posudzovala spoločnosť podľa toho, aký podiel negramotných ešte eviduje, dnes je prístup opačný a vytvára sa celospoločenská potreba zabezpečiť gramotnosť aj v ďalších vybraných oblastiach každodenného života, ktoré ovplyvňujú fungovanie jednotlivcov a rodín. Medzi také patrí aj finančná gramotnosť, kedže prvotným materiálnym prostriedkom na zabezpečenie životných potrieb jednotlivca sú peniaze. 

Sú zaznamenané mnohé definície finančnej gramotnosti. Dôležitejší je však fakt, že finančná gramotnosť je determinovaná súborom znalostí a hodnotových postojov a modelov každého jednotlivca. Tieto potrebuje na to, aby zabezpečil seba a svoju rodinu a aktívne vystupoval na trhu finančných produktov a služieb. Len takto je schopný spravovať svoje finančné aktíva ale i záväzky s ohľadom na meniace sa životné situácie. 

V nových členských krajinách Európskej únie v súčasnosti rezonuje naliehavejšia otázka zabezpečenia životných potrieb ako správna orientácia na finančnom trhu. Aj napriek tomu však spoločnosť musí riešiť túto problematiku komplexne. 

Takmer každý jednotlivec má bežný účet v banke, životné poistenie, či nejaký druh dôchodkového sporenia. S finančnými produktmi sa občania stretávajú každý deň a po celý život. Mnohé prieskumy však ukázali, že nie každý im rozumie. Vo všetkých spoločnostiach sa objavila spoločná potreba na finančnom trhu, tak poskytovateľov finančných služieb ako aj ich odberateľov, na zvýšenie úrovne spoločného vzťahu, ktorý je podmienený finančnou gramotnosťou. 

Východiskom je prijatie razantnejšieho celospoločenského prístupu riešenia tohto problému, zasahujúceho do troch dôležitých oblastí:
	
•	zabezpečenie peňazí pre uspokojenie životných potrieb,
•	manažovanie osobných a rodinných financií,
•	finančného trhu a ponúkaným finančným produktom.

Tu sa stáva nevyhnutnou potreba plošného zavedenia vzdelávania vo finančnej oblasti a  manažmentu osobných financií a vytvorenia štandardu finančnej gramotnosti. Tento prístup predstavuje vyššiu formu celospoločenskej osvety, s dôrazom na prvotné budovanie súboru znalostí v najužšom vzťahu k hodnotovým postojom jednotlivca. Predpokladá to nový prístup aj k zvolenej metodike a formám vo vzdelávacom procese, ktorý musí byť významne dopĺňaný výchovnými prvkami, podľa moderných európskych trendov. Len tak vznikne pravdepodobnosť vedomého prijímania ekonomických a finančných kategórií, keď budú sprostredkúvané na osobných a rodinných modeloch zabezpečovania životných potrieb.

Štát si uvedomuje, že nie je možné garantovať právo na ľudskú dôstojnosť len sanáciou nezvládania životných situácií cez verejné prostriedky, určené do osobnej spotreby. Naopak môže svoju spoluzodpovednosť za vytváranie šancí a príležitostí realizovať napríklad aj prostredníctvom výchovných a vzdelávacích programov, so zameraním na osobné ekonomické fungovanie jednotlivcov a rodín.

Prejavom kultúry spoločnosti je aj jej schopnosť pripraviť nastupujúcu generáciu na život vo sfére peňazí a získané skúsenosti posúvať z pokolenia na pokolenie. Nemáme na mysli necitlivý prístup založený na ponechaní zodpovednosti výlučne na jednotlivcovi. Ide skôr o moderné a optimálne nastavenie vzťahu zodpovednosti človeka a rodiny so spoluzodpovednosťou verejných inštitúcií a ich politikou hospodárskej, sociálnej a územnej súdržnosti spoločnosti. 

Štát si preto stanovil všeobecné ciele, ktorými chce riešiť spoločnosťou nastolené otázky vo vzťahu k finančnej gramotnosti, ktorá výrazne ovplyvňuje osobné fungovanie jednotlivcov a rodín stanovením cieľov, ktoré je potrebné následne využiť pri tvorbe a uplatňovaní štandardu finančnej gramotnosti pre žiakov základných a stredných škôl a jeho zapracovaní do Štátnych vzdelávacích programov.

Definície následných tematických cieľov umožnia :

•	riešiť otázku bohatstva a chudoby (definovaním oboch pojmov v súčasnej spoločnosti),
•	zaoberať sa otázkou hodnotovej orientácie k peniazom (postoj k vnímaniu peňazí vo vzťahu k ich zabezpečeniu a opačný extrém),
•	osvojiť si osobné a rodinné modely zabezpečenia životných potrieb,
•	analyzovať ekonomické fungovanie jednotlivca a rodín (zdroje príjmov a druhy výdavkov),
•	poznať modely fungovania ekonomicky úspešných jednotlivcov,
•	pochopiť spôsoby aplikácie a naučiť sa kopírovať úspešných, 
•	prepojiť vyučovania talentov s víziou ekonomickej úspešnosti jednotlivcov,
•	vnímať nárast počtu ekonomicky úspešných ako dôležitý prvok hospodárskeho rastu krajiny,
•	manažovať osobné financie,
•	orientovať sa na finančnom trhu.

2	Súčasná situácia vo svete
Nedostatočná úroveň finančnej gramotnosti je problémom na celom svete. Organizácia pre ekonomickú spoluprácu a rozvoj (OECD) pred niekoľkými rokmi odštartovala zaujímavú iniciatívu.

Na množiace sa sťažnosti o nízkom povedomí obyvateľstva o finančných produktoch reagovala zostavením komisie, ktorá dostala za úlohu vypracovať princípy finančného vzdelávania. Nepôjde o semináre bankových úradníkov a finančných poradcov. Ide o balík základných informácií, ktoré by sa mali objaviť v nejakej podobe v obsahu vzdelávania v každom členskom štáte OECD (teda aj na Slovensku).

V rámci neho by sa žiaci základných a stredných škôl mali oboznámiť so základnými princípmi manažmentu osobných financií tak, aby na prahu dospelosti vedeli spravovať svoje financie ešte predtým, ako začnú zarábať a utrácať svoje peniaze.

Sú na to tri veľmi závažné dôvody:

•	stúpa počet občanov, ktorí okrem štátnej penzie budú poberať aj dôchodok z viacerých zdrojov, napr. dôchodkových fondov,
•	mnoho mladých ľudí má rôzne druhy spotrebných úverov a kreditné karty. Narastá im dlh práve v čase, keď by si mali založiť rodinu a pomýšľať na vlastné bývanie,
•	veľká väčšina finančných transakcií sa dnes realizuje elektronicky. Napriek tomu existujú skupiny obyvateľstva, ktoré z rôznych príčin nemajú otvorený účet v banke. Sú preto vylúčené z mnohých finančných produktov, ktoré by im mohli byť potenciálne užitočné.

Niekoľko príkladov z realizovaných prieskumov OECD poukazuje na to, že ľudia rozumejú peniazom menej, ako je potrebné :

•	v Japonsku 57 % občanov nechápe, ako fungujú finančné produkty vo všeobecnosti, 71 % nevie, ako používať dlhopisy a 29 % dokonca nevie nič o životných poistkách a penzijných plánoch,
•	v USA asi 25 % zamestnancov vôbec nešetrí na dôchodok,
•	v Austrálii 67 % respondentov prieskumu tvrdilo, že vie, čo je zložené úrokovanie, ale pri predložení konkrétneho príkladu mu porozumelo len 28 %.

Štúdia OECD podčiarkuje význam finančného vzdelávania vo vyspelých krajinách. Je úlohou vlád, aby občanom vysvetlili, že finančné vzdelávanie nie je určené len pre aktérov finančného trhu, ale pre každú rodinu, ktorá platí bývanie, vzdelanie detí a dôchodky rodičov. Tu si treba uvedomiť, že ľudia v rozličných fázach života potrebujú rozdielne typy finančných produktov. Tomuto musia zodpovedať vzdelávacie programy. Informácie musia byť formulované jednoducho a zrozumiteľne, s vylúčením profesionálneho žargónu.

Na čele týchto iniciatív je už tradične Veľká Británia, ktorá má nielen veľké odvetvie finančných služieb, ale aj efektívny Úrad pre finančný trh. ( FSA). Ten sa nezaoberá len strážením bánk a brokerských firiem, ale aj vzdelávaním finančných spotrebiteľov. FSA pripravil program finančného vzdelávania pre skupinu žiakov 14 - 16 ročných, ktorý sa bude implementovať na 3200 stredných školách.

Úsilie zákonodarcov a regulátorov smerovalo dlho výlučne k čo najväčšej informovanosti klientov. Dnes je už však jasné, že táto cesta nestačí na to, aby sa ľudia vo finančných záležitostiach rozhodovali správne. Dôvod je jednoduchý. Informácií je priveľa na to, aby im občan porozumel. Takto stráca chuť sa nimi zaoberať. Nestačí, aby boli klienti finančného trhu informovaní, ale musia byť aj vzdelaní, konštatuje organizácia OECD vo vyhlásení k projektu finančného vzdelávania, na ktorom pracuje už niekoľko rokov. Slabá finančná gramotnosť nie je špecifikom Slovenska ani rozvíjajúcich sa krajín. Týmto problémom trpia aj vyspelejšie štáty.

Vlády si podľa OECD uvedomili, že pomoc obyvateľom, aby sa vedeli pohybovať vo svete peňazí a na finančných trhoch je ich starosťou. Sofistikovaných produktov pribúda a s tým rastie aj individuálna zodpovednosť za finančné rozhodnutia. Toto je podnetom aj pre našu vládu, aby riešila otázku finančného vzdelávania a manažmentu osobných financií.

3	Súčasná situácia v Slovenskej republike
Vláda SR implementovala odporúčania OECD pre Slovenskú republiku v roku 2006 do programového vyhlásenia vlády. V zmysle čl. 2. Makroekonomický rámec, verejné financie a hospodárska politika si vláda okrem iných stanovila cieľ „ Dôsledne trvať na podpore vedomostne orientovanej ekonomiky a vytvárať spoločenskú klímu, modely a reálne možnosti na ekonomické uplatnenie jednotlivca“. 

V kapitole 2.1 Makroekonomický rámec, verejné financie a dane, v časti Finančný trh a ochrana jeho účastníkov uvádza okrem iného: „Vláda zabezpečí primeranú ochranu účastníkov finančného trhu s dôrazom na zodpovedajúcu ochranu neprofesionálnych investorov a vkladateľov pred možným zlyhaním subjektov finančného trhu a posilní prevenciu v tejto oblasti. Vláda preto navrhne opatrenia pre zrovnoprávnenie postavenia týchto klientov a ich lepšiu informovanosť o produktoch ako i poplatkoch s nimi spojených. V tejto súvislosti bude vláda venovať osobitnú pozornosť podpore dlhodobého finančného vzdelávania  nedostupné vklady a klientsky majetok“.

Napriek deklarovanému záujmu o finančné vzdelávanie zo strany vlády sa čoraz viac prejavuje nebezpečenstvo vyplývajúce z „finančnej negramotnosti“. Úloha štátu sa zatiaľ obmedzuje na legislatívnu činnosť a vykonávanie dohľadu nad finančným trhom. Finančné inštitúcie majú povinnosť zverejňovať množstvo údajov, povinnosť podnikať transparentne, no značná časť obyvateľstva (klientov finančného trhu) nechápe základné súvislosti, výhody ale aj riziká a možnosti finančného trhu. Priemerný občan nie je ochotný čítať hrubé výročné správy bánk, správcovských spoločností, poisťovní a iných finančných inštitúcií. Letáky a výročné správy sú plné odborných termínov, ktorým ľudia nerozumejú. To isté platí o zmluvách na hypoúvery alebo životné poistenie. Ľudia využívajú produkty, ktorým nerozumejú.

Slovenská banková asociácia v spolupráci so spoločnosťou MVK uskutočnila v septembri 2007 prieskum úrovne finančnej gramotnosti obyvateľov Slovenska. Zber údajov sa realizoval formou kvantitatívneho výskumu na vzorke 1107 respondentov s vekom starším ako 18 rokov, ktorí sú klientmi bánk. Cieľom prieskumu bolo zistiť:

•	úroveň finančnej gramotnosti ( tzv. Index finančnej gramotnosti),
•	názor respondentov na tému finančného vzdelávania,
•	zistiť názor respondentov na súčasnú úroveň informovanosti o finančných, (bankových) produktoch.

Slovenská banková asociácia pri zadávaní prieskumu vychádzala z podkladov a výsledkov podobných prieskumov, realizovaných v zahraničí a riadila sa odporúčaniami OECD.

Len necelá pätina účastníkov prieskumu ohodnotila svoju finančnú vzdelanosť lepšie ako priemerne, kým viac ako dve pätiny respondentov pokladá svoje znalosti tejto problematiky za podpriemerné ( resp. ich vôbec nedokáže zhodnotiť). S tým súvisí aj vysoký podiel opýtaných, ktorí pokladajú svoje ďalšie vzdelávanie v oblasti finančných produktov a služieb za potrebné - v skúmanej vzorke predstavovali takmer dve tretiny.

Vyše 70 % respondentov sa domnieva, že každý človek by mal poznať pojmy z finančnej oblasti, že finančné vzdelávanie by malo byť zaradené do obsahu vzdelávania pre všetky vekové kategórie. Rovnako sedem z desiatich účastníkov prieskumu si myslí, že garantom finančného vzdelávania by mal byť štát a súkromné ( finančné ) inštitúcie. 

Závery prieskumu sú:

•	finančná gramotnosť je nižšia ako očakávaná,
•	informácií je dostatok,
•	je veľmi nízka schopnosť spracovávania informácií klientmi v dôsledku neporozumenia základných pojmov,
•	prejavil sa pozitívny postoj k finančnému vzdelávaniu.

Uvedené závery z prieskumu však nástojčivo podsúvajú fakt, že i keď skúmaná vzorka konštatuje, že poskytovaných informácií je dostatok, je veľmi nízka schopnosť ich spracúvania. Na druhej strane treba citlivo využiť deklarovaný pozitívny postoj k finančnému vzdelávaniu. Z pohľadu nových moderných európskych trendov vo vzdelávaní a výchove to nie je len otázka osvojenia si finančných pojmov, ale aj postojov jednotlivcov k tejto problematike. Preto sa javí nevyhnutné, aby v nových formách vzdelávania vo finančnej oblasti a manažmentu osobných financií bol výrazne zastúpený výchovný prvok vo vzťahu k osobnému fungovaniu jednotlivcov a rodín v ekonomickej oblasti.

3.1	Súčasné aktivity v oblasti finančného vzdelávania  
Problematika finančného vzdelávania je na stredných školách v Slovenskej republike realizovaná v školskom systéme ako príprava na výkon budúceho povolania pre oblasť finančníctva, bankovníctva a poisťovníctva, prostredníctvom študijných odborov skupiny ekonomika, organizácia, obchod a služby. Vzhľadom na rýchly vývoj ekonomických informácií v tejto oblasti Ministerstvo školstva SR pružne reagovalo na iniciatívy a aktivity finančných, podnikateľských a mimovládnych organizácií, ktoré dodnes obohacujú proces vzdelávania žiakov základných a stredných škôl formou úspešných projektov v oblasti ekonomického a finančného vzdelávania. Takto vznikla a dodnes sa uplatňuje ďalšia forma aktivizácie a inovácie obsahu vzdelávania, tak žiakov ale aj učiteľov. 

3.2	Príklady úspešných projektov a ich predkladateľov
Sieť cvičných firiem v každom štáte spravuje národná centrála cvičných firiem, ktorá pre cvičné firmy simuluje orgány štátnej správy (na Slovensku odbor živnostenského podnikania, registrový súd, sociálnu a zdravotnú poisťovňu, daňový úrad, colný úrad a cvičnú banku), organizuje vzdelávacie podujatia pre učiteľov/lektorov cvičných firiem, projekty odborného vzdelávania a medzinárodný veľtrh cvičných firiem. Tieto činnosti na Slovensku zabezpečuje Slovenské centrum cvičných firiem (ďalej len „SCCF“), ktoré je odborom Štátneho inštitútu odborného vzdelávania (ďalej len „ŠIOV“). 

SCCF vzniklo na Slovensku (v januári 1998 na detašovanom pracovisku ŠIOV na Černyševského 27 v Bratislave-Petržalke) na základe rozhodnutia Ministerstva školstva SR a za účinnej morálnej a materiálnej pomoci ministerstva školstva Rakúska a Kultur Kontaktu. SCCF reprezentuje Slovensko aj na medzinárodnej úrovni a zabezpečuje spoluprácu so zahraničnými centrálami a cvičnými firmami. V máji 2001 sa stalo pridruženým členom svetovej centrály cvičných firiem EUROPEN so sídlom v Essene v Nemecku (www.europen.info), čo umožňuje aj slovenským firmám on-line komunikovať cez databázu EUROPEN s ktoroukoľvek cvičnou firmou aj v zahraničí. Uvedené členstvo nemá charakter len evidenčného členstva, ale je to skutočne materiálna pomoc, lebo môžeme využívať databázový, informačný, komunikačný a bankový softvér ako aj pomoc v oblasti know-how. 

Odborný predmet cvičná firma je zariadená ako reálna firma, pracuje s reálnymi dokladmi praxe a fiktívnym tovarom a fiktívnymi peniazmi. Využíva alternatívne metódy vyučovania, ako je simulácia, inscenačná metóda. Učiteľ využíva frontálne vyučovanie úplne minimálne. Je viac starším kolegom, poradcom ako pedagógom. Na Slovensku sa voliteľný predmet cvičná firma využíva ako vyučovací predmet v rámci riadneho vyučovania. Cvičná firma pre absolventov stredných škôl SR rozširuje využívanie cvičných firiem. Forma vzdelávania cvičná firma ako vzdelávacie miesto vnáša novú kvalitu do vzťahu teórie a praxe. Základná myšlienka spočíva v tom, že vedomosti získané v iných predmetoch sa v cvičnej firme kombinujú, koncentrujú a prostredníctvom používania a precvičovania upevňujú. V popredí je však získavanie kľúčových kvalifikácií, ktoré umožňuje činnostne orientované vyučovanie v rámci metódy „learning by doing“. Tento predmet umožňuje kvalitnú prípravu aj v oblasti finančného vzdelávania.

Na finančnom vzdelávaní sa podieľajú aj iné organizácie, občianske združenia, mimovládne organizácie, ktoré formou projektov rozširujú základné finančné vzdelávanie žiakov základných a stredných škôl formou úspešných projektov. Uvedené aktivity môžeme dnes považovať za úspešnú alternatívnu formu experimentálneho overovania, ktorá síce nevykryla celoplošnú potrebu finančného vzdelávania, ale získané poznatky z týchto aktivít predstavujú dobré skúsenosti, ktoré možno následne využiť pri tvorbe metodiky štandardu finančnej gramotnosti pre žiakov základných a stredných škôl.

Junior Achievement Slovensko – Mládež pre budúcnosť je nezisková vzdelávacia organizácia s medzinárodným prvkom, ktorá poskytuje mladým ľuďom na celom Slovensku ekonomické vzdelávanie prostredníctvom praktických školských programov. Prepojenie s podnikateľským sektorom a profesionálny prístup dáva žiakom príležitosť eticky sa rozhodovať a orientovať v ekonomike voľného trhu ešte pred zapojením do pracovného procesu.

Spolupráca tejto organizácie s MŠ SR trvá 15 rokov a v oblasti finančného vzdelávania sa organizácia podieľala na realizácii následných programov na stredných školách:
•	Vzdelávací program pre stredné školy Banky v akcii.
•	Vzdelávací program Aplikovaná ekonómia, ktorého súčasťou je aj finančné vzdelávanie žiakov stredných škôl.
•	Autorsky a manažérsky sa podieľala na spustení a 5-ročnej realizácii programu Manažment osobných financií.
•	Program Manažérske simulačné cvičenia – pre vysokoškolákov.

V oblasti finančného vzdelávania nezisková organizácia Junior Achievement Mládež pre Slovensko pripravuje:
•	Nový program pre vysoké školy, ktorý bude zameraný na podnikanie a finančné vzdelávanie.
•	Nový vzdelávací program pre základné školy o európskom trhu a peniazoch.
•	Spoluprácu s Národnou bankou Slovenska na organizácii súťaži k zavedeniu eura.
•	Vzdelávací program pre stredné školy, zameraný na zvýšenie finančnej gramotnosti mladých ľudí.

Projekt Banky v akcii (www.banky.jasr.sk )je určený všetkým žiakom stredných škôl. Možno ho využiť v predmetoch bankovníctvo, ekonomika (tematický celok Bankovníctvo) a iných ekonomických predmetoch, v interaktívnom vzdelávacom procese. Flexibilný charakter umožňuje jeho využitie tak na podporu a precvičovanie študovanej ekonomickej teórie, ako aj prostredníctvom „simulovaných ekonomických experimentov“ na priame použitie napríklad vo výkladovej časti.
Ide o počítačovú simuláciu, v ktorej si dva až desať tímov konkuruje na finančnom trhu. Žiaci majú prostredníctvom tohto programu možnosť nahliadnuť do sveta bankovníctva a vyskúšať si rozhodnutia o úrokových sadzbách, ktoré musia jednotlivé banky v priebehu obdobia uskutočňovať. Prostredníctvom rozhodovania o úrokových sadzbách krátkodobých a dlhodobých operácií a investícií do marketingu a výskumu a vývoja žiaci spoznajú niektoré špecifiká bankového trhu.
Program Banky v akcii predstavuje bankový systém ľubovoľného štátu, tvorený centrálnou bankou a jednotlivými bankami, kde banky pôsobia a realizujú svoje rozhodnutia. Toto prostredie je tvorené jednotlivými bankami a centrálnou bankou, ktorú v programe simuluje učiteľ alebo poverený konzultant. Ten môže v priebehu simulácie meniť niektoré parametre a tým poskytovať žiakom možnosť pochopiť dôležité javy v modernej ekonomike, ako napr. infláciu či defláciu.
Samotný princíp programu je potom založený na tom, že žiacke tímy sa na základe finančných správ, ktoré program poskytuje, rozhodujú o čo najvýhodnejšej štruktúre aktívnych a pasívnych obchodov ich banky. Program žiakom dáva príležitosť získať skúsenosti z tímovej práce a procesu tímového rozhodovania. Je to tiež priestor a príležitosť naučiť sa zdravo riskovať, vopred predvídať následky vlastných rozhodnutí, ale i priestor a príležitosť naučiť sa vedomiu zodpovednosti za ne.
Prostredníctvom projektu:
•	žiaci sa naučili vysvetliť podstatu fungovania bankového systému všeobecne a v podmienkach Slovenskej republiky,
•	žiaci mali možnosť pochopiť ekonomické princípy ovplyvňujúce rozhodovanie bánk prostredníctvom teoretických a praktických metód výučby,
•	žiaci získali praktické skúsenosti pri rozhodovaní v trhovej ekonomike,
•	žiaci si rozvinuli schopnosť pracovať v tíme, komunikovať, rozhodovať sa a niesť zodpovednosť.

Prakticky žiaci v priebehu simulácie vykonávali tieto činnosti:
•	prijímali vklady a poskytovali úvery,
•	stanovovali krátkodobé a dlhodobé úrokové miery vkladov a úverov, 
•	určovali výdavky na marketing a na získanie potenciálnych vkladateľov a dlžníkov, 
•	určovali investície do výskumu a vývoja, ktorých výsledkom bolo zníženie prevádzkových nákladov, 
•	usilovali sa o zachovanie rovnováhy dlhodobých vkladov a úverov a krátkodobých vkladov a úverov pri dosiahnutí čo najväčšieho zisku.

Ciele žiackeho tímu (banky):
•	maximalizácia zisku, 
•	minimalizácia prevádzkových nákladov, 
•	udržanie rovnováhy krátkodobých vkladov a úverov, 
•	udržanie rovnováhy dlhodobých vkladov a úverov, 
•	získanie podielu na trhu.

Program je na školách obľúbený, čoho dôkazom je nárast počtu absolventov tohto programu od školského roka 1998/1999 z 200 žiakov do školského roka 2005/2006 11 826 žiakov.
V školskom roku 2007/2008 je priebežne aktualizovaná a dopĺňaná informáciami web stránka programu Banky v akcii www.banky.jasr.sk, ktorá je k dispozícii všetkým školám, zapojeným do programu. Na stránke žiaci aj učitelia nájdu všetky aktuálne informácie, manuály a študijné materiály.

Projekt Poznaj svoje peniaze ( www.poznaj.sk) vznikol z iniciatívy Nadácie pre deti Slovenska v spolupráci s Junior Achievement Slovensko – Mládež pre budúcnosť s podporou Citibank Slovakia, a.s. Podnetom pre vznik projektu bola potreba upriamiť pozornosť na nový prístup k finančnému vzdelávaniu, najmä v oblasti manažovania osobných financií.
Projekt prebiehal v rámci 4 oblastí:

1.	Tvorba kurikula pre e-learningové vyučovanie projektu – ako nepovinného predmetu s názvom manažment osobných financií na stredných školách ( učebné texty, metodická príručka a webstránka pre vyučovanie), odskúšanie programu na vybraných školách (tzv. pilotný projekt, 2000-2001).
2.	Tréningy pre učiteľov a konzultantov (2002-2006), ktorých cieľom bolo oboznámiť učiteľov s projektom, jeho internetovou aplikáciou, možnosťami, ktoré projekt do vyučovania prináša, trénovať s nimi zručnosti aplikovateľné v práci so žiakmi a zaškoliť skupinu konzultantov pre projekt.
3.	Implementácia projektu na školách (2002-2006) v celoslovenskom meradle.
4.	Rozvoj projektu (2003-2006) – zavádzanie inovačných prvkov, ktoré vyplynuli z priebežnej evaluácie, napr. exkurzia – program migrantov, žiacka súťaž, hľadanie medzinárodných partnerstiev.

Evaluačná správa ponúka pohľad na realizáciu, celkové výsledky a rozvojové možnosti projektu z viacerých zorných uhlov pohľadu, a to z hľadiska:
•	učiteľov trénovaných účastníkov vzdelávania, ktorí aplikovali získané zručnosti v školách, vo formálnych skupinách žiakov v školskej a mimoškolskej činnosti,
•	žiakov zapojených do programu,
•	rodičov a vedenia škôl, ktorí boli oslovení cez dotazník,
•	interných evaluátorov, ktorí priebežne monitorovali jednotlivé fázy projektu.

Vytvorením interaktívnej webstránky je možná priebežná inovácia a aktualizovanie tém podľa zmien v ekonomickej praxi.

Učebná látka obsahuje kapitoly podľa tém, ktoré na seba logicky nadväzujú:
vznik a vývoj peňazí, bankové inštitúcie a ich funkcie, naše príjmy a výdavky, moderné bankové nástroje, žiacke financie, životné istoty a peniaze, hlavné zdroje príjmov, menová sústava, menová politika a od roku 2006 pribudla aj ďalšia kapitola Poisťovníctvo.

Vzdelávací program je implementovaný na stredných školách ako nepovinný predmet a formou voľnočasových aktivít. 

Dosiahnuté výsledky za roky 2001-2007 ukázali:
•	Integráciu viac než 140 škôl.
•	Program absolvovalo viac ako 6000 žiakov.
•	160 vytrénovaných učiteľov.
•	Vytrénovaná skupina 11 učiteľov a konzultantov, ktorí pomáhajú zavádzať program novým kolegom na školách vo všetkých regiónoch Slovenska.
•	Spracované učebné texty, na webstránke www.poznaj.sk.
•	Vytvorené certifikáty pre žiakov, učiteľov a školu o absolvovaní programu.
•	Schválenie nepovinného predmetu manažment osobných financií MŠ SR od 1.9.2007.

Projekt Finančná inteligencia (www.financnainteligencia.sk) – návrh koncepcie finančného vzdelávania na všetkých stupňoch vzdelávania vrátane celoživotného vzdelávania, ktorej pilotnú časť vypracovalo s podporou Ministerstva financií SR Občianske združenie Gimma v roku 2004. Táto časť sa venovala cieľovej skupine stredoškolákov a cieľom bolo vzdelávanie malých skupín stredoškolákov, v ktorého rámci sa zisťovali najvhodnejšie metódy a formy finančného vzdelávania z hľadiska zaujatia mladých ľudí a vzbudenia ich trvalého záujmu o danú problematiku. Vzdelávací program pozostával zo série prednášok a simulačnej hry. Projektu sa zúčastnilo približne 800 žiakov z 20 škôl, boli spracované dve publikácie a interaktívna webstránka. Čo zhodnocuje tento projekt, je spojenie odborných informácií so zážitkovými formami vzdelávania a s inovatívnou metodikou, čo sa prejavilo zvýšením záujmu zo strany žiakov a pedagogických zamestnancov škôl.

Projekt Myslím ekonomicky ( www.myslimeekonomicky.sk) - primárnym cieľom realizácie projektu je podpora samostatného tvorivého myslenia žiakov. Sekundárnym cieľom projektu je zmena tradičnej roly učiteľa. Projekt má pomáhať pedagógom rozvíjať u žiakov tie kľúčové kompetencie, ktoré im výrazne uľahčia vstup a pohyb trhu práce, resp. ich lepšie pripravia na štúdium na vysokej škole          (kreativita, samostatné myslenie, zodpovednosť, sebavedomie, spolupráca, komunikačné zručnosti a pod.). Z pedagogického hľadiska je projekt postavený na metódach zážitkového učenia. Projekt sa okrajovo venuje samotnej podstate finančného vzdelávania, no inšpiratívna je najmä jeho metodika. Jej obmedzením je použitie iba v malých skupinách a vysoká náročnosť na pedagógov.

Projekt Komenského učebnica ekonómie pre učiteľov ( www.ekonómiahrou.sk ) – 20 vzorových lekcií ekonómie formou hier. Učebnica vznikla s cieľom pomôcť učiteľom vyučovať ekonómiu tak, aby vzbudili u žiakov záujem o ekonomickú problematiku. Najhodnotnejšou a najzaujímavejšou časťou učebnice sú ekonomické hry, ktoré názorným spôsobom demonštrujú žiakom platnosť princípov preberaných na vyučovacej hodine. Projekt kladie dôraz na základné ekonomické princípy, ktoré s finančným vzdelávaním súvisia, netvoria však jeho jadro ale skôr východiskové poznatky.

Projekt Kvalitní v škole – úspešní v živote ( www.narodnyprojekt.sk ) má za cieľ vytvoriť v spoluprácu súkromného sektora, stredných škôl a regionálnych samospráv v oblasti vzdelávania, ako aj vytvoriť podmienky pre podporu podnikateľských zručností u žiakov stredných škôl. Najdôležitejšou súčasťou podnikateľských zručností je finančná gramotnosť. Jeden zo vzdelávacích modulov projektu sa venuje problematike financií ale z hľadiska podnikateľského sektora, najmä s dôrazom na pochopenie finančných výkazov a projekcií v podnikaní. Inšpiratívna je najmä forma spracovania vzdelávacích materiálov, ktorá je široko aplikovateľná, uplatniteľná široko plošne a zároveň obsahuje hry, prípadové štúdie a zážitkové formy vzdelávania.

Projekt Investland ( www.investland.sk )je určený všetkým učiteľom ekonomických predmetov, ktorí majú záujem naučiť sa efektívne využívať voľne dostupný projekt Investland. Cieľom projektu je hravou formou získať pozitívny postoj k najvyššej kvalite života. Aj keď to veľakrát súvisí s dostatočnou hodnotou osobného majetku, nie vždy to tak musí byť. Tieto paradoxy života sú k dispozícii vo virtuálnej forme na internete.

4	Úloha subjektov a ich spolupráca pri zabezpečovaní procesu finančného vzdelávania a vzdelávania vo finančnej oblasti a manažmentu osobných financií v oblasti tzv. počiatočného vzdelávania na základných a stredných školách
Realizácia vyššie uvedených projektov na základných a stredných školách poukazuje na skutočnosť, že účasť predstaviteľov mimovládnych organizácií, občianskeho, podnikateľského, štátneho sektora má aj naďalej ambíciu spolupracovať na realizácii finančného vzdelávania ako prípravy pre výkon povolania na základných a stredných školách ale aj v oblasti celospoločenského získavania finančnej gramotnosti.

Nový prístup Ministerstva školstva SR k realizácii vyššie uvedených úloh bude súlade s reformou školstva a prostredníctvom uplatnenia Štátnych/Školských vzdelávacích programov ako aj celospoločenskou požiadavkou na osvetový prístup k získavaniu finančnej gramotnosti s celoplošným efektom, ktorý zabezpečí štát prostredníctvom štandardu finančnej gramotnosti, realizovaným na všetkých základných a stredných školách a následne v oblasti prípravy pedagogických zamestnancov a v oblasti celoživotného vzdelávania.

Predmetný Návrh stratégie sa sústredil najmä na počiatočné vzdelávanie, lebo vysoké školy vždy zohľadňujú nové požiadavky na prípravu budúcich pedagogických zamestnancov komplexne, nie len z pohľadu predmetnej stratégie. Tento prístup platí aj v súčasnosti. Vysoké školy pripravujú pedagogických zamestnancov, ktorí musia byť pripravení na vzdelávanie v rámci nových požiadaviek prebiehajúcej školskej reformy, teda v rámci nových Štátnych/ Školských vzdelávacích programov.

Model ďalšieho vzdelávania pedagogických zamestnancov v oblasti rozvoja finančnej gramotnosti bližšie zadefinuje požiadavky na jeho financovanie, organizačné a materiálno-technické zabezpečenie. Bude bližšie špecifikovať oblasti, ktorých sa bude týkať, jeho obsahové zameranie, časový harmonogram a celkový stav pripravenosti systému. 

Implementáciou stratégie vzdelávania vo finančnej oblasti a manažmentu osobných financií do vzdelávacích aktivít ďalšieho vzdelávania a informačného systému pre celoživotné poradenstvo sa zabezpečí vstupná celoplošná  realizácia obsahu štandardu finančnej gramotnosti. Následným zaradením Štandard vzdelávania vo finančnej oblasti a manažmentu osobných financií do národnej sústavy kvalifikácií v zmysle zákona 386/1997 o celoživotnom vzdelávaní sa zabezpečí požiadavka na vyššiu formu celospoločenského osvetového prístupu 

Čoraz dynamickejší charakter rozvoja spoločnosti prináša so sebou množstvo nových a aktuálnych tém zo všetkých sfér ekonomického, spoločenského a kultúrneho života. Ministerstvo školstva SR je konfrontované omnoho častejšie ako v predchádzajúcich rokoch s požiadavkou o ich zapracovanie do obsahu vzdelávania. Vzniknutý stret záujmov všetkých rezortov je možné riešiť len novým prístupom k spracúvaniu aktuálnych spoločenských tém ich rozumným spájaním do logických celkov, aby sa zabránilo zbytočnému preťažovaniu žiakov zahlcovaním obsahu učiva veľkým objemom faktov s konkrétnymi definíciami odborných výrazov. Aj toto je jedna z hlavných úloh dnešnej školskej reformy. Stredobodom pozornosti a očakávania týchto zmien sa tak stávajú štátne vzdelávacie programy pre jednotlivé skupiny odborov, ktoré reprezentujú požiadavky na kompetencie a profil absolventov pre štátne rezorty a všetky sféry ekonomického, hospodárskeho, spoločenského a kultúrneho života. 

V rámci prípravy realizácie Ministerstvo školstva SR ako nositeľ plnenia vládnej úlohy úzku spolupracovalo s Ministerstvom financií SR a všetkými relevantnými subjektmi, ktoré sa podieľali na doterajších aktivitách finančného vzdelávania a od ktorých sa očakáva, že v budúcnosti vstúpia do tohto procesu rozvoja finančnej gramotnosti spoločnosti. Vytvorila sa medzirezortná realizačná pracovná skupina, ktorá vytvorila úvodnú platformu pre odbornú diskusiu, zdieľanie informácií a postojov a výmenu skúseností medzi zástupcami štátu, asociáciou finančného trhu, expertov na finančné vzdelávanie aj z občianskeho združenia a neziskovej organizácie, ktorí sú zainteresovaní do problematiky finančného vzdelávania a zvyšovania finančnej gramotnosti.

4.1	Štátne vzdelávacie programy 
Prvým dôležitým krokom bola požiadavka na vytvorenie štandardu finančnej gramotnosti a možnosti jeho implementácie do Štátnych vzdelávacích programov pre základné školy a pre všetky skupiny učebných a študijných odborov stredných škôl, čím by sa vytvoril rámec pre základné a stredné školy na aplikáciu jeho cieľov v školských vzdelávacích programoch.

Je treba uviesť, že súbežne s realizáciou tejto úlohy prebieha obsahová reforma v školstve, ktorej cieľom je umožniť flexibilnejšiu profiláciu absolventov učebných a študijných odborov podľa podmienok školy, vývoja odborov v závislosti od potrieb regionálneho trhu práce, individuálnych schopností a záujmu žiakov. Rovnako treba zdôrazniť skutočnosť, že odborné vzdelávanie a príprava nemá byť založené na osvojovaní si čo najväčšieho objemu faktov, ale smeruje k získavaniu kľúčových kompetencií, všeobecných a odborných kompetencií, ku komplexnejším a prakticky zameraným vedomostiam a zručnostiam, ktoré umožnia rozvoj a celkový úspech jednotlivcov na základe vlastnej aktivity, sebauvedomenia a spolupráce nielen v známych a poznaných situáciách, javoch a problémoch, ale aj v nových podmienkach ich riešenia a aplikácie.

Štátny vzdelávací program sa tvorí v súlade s Medzinárodnou normou pre klasifikáciu vzdelávania s cieľom sprehľadnenia a porovnania vzdelávacích programov na národnej úrovni vo vzťahu k štandardným charakteristikám, ako sú dĺžka vzdelávania, vstupný vek žiaka do programu, zameranie programu – výchovné, všeobecnovzdelávacie, odborné, praktické, ďalej na podmienky programu, ako sú kvalifikácia, normy certifikácie, možnosti ďalšieho vzdelávania a pod. Štátny vzdelávací program pre odborné vzdelávanie a prípravu vymedzuje predstavu štátu o zameraní, obsahu a výsledkoch odborného vzdelávania a prípravy. Je postavený na princípoch:

•	znížený dôraz na obsah vzdelávania, zvýšenie dôrazu na požadované kompetencie a výsledky vzdelávania,
•	podpora autonómie a zodpovednosti škôl a pluralitného vzdelávacieho prostredia,
•	rozvoj individuality každého jednotlivca,
•	dôraz na požadované kľúčové kompetencie pre výkon povolania,
•	variabilita vzdelávacích programov na úrovni školy a vytvorenie konkurenčného prostredia medzi školami,
•	akcent na cieľovú kvalitu osobnosti žiaka ako budúceho zamestnanca,
•	podpora zvýšenia kvality a efektivity vzdelávania vo vzťahu k rešpektovaniu vzdelávacích potrieb, študijných predpokladov, reálnych vzdelávacích podmienok, špecifických potrieb trhu práce v regiónoch škôl, dosiahnutých výsledkov práce školy, umožnenie rýchlych a potrebných inovácií, zlepšenie pedagogického a sociálneho prostredia,
•	posilnenie odbornej a pedagogickej zodpovednosti a autonómie učiteľov,
•	záväzný podklad pre tvorbu školských vzdelávacích programov.

Cieľom ŠVP je:

•	príprava žiakov na úspešný a zmysluplný osobný, občiansky a pracovný život,
•	lepšie uplatnenie absolventov škôl na trhu práce,
•	schopnosť prispôsobovať sa zmenám trhu práce v rámci celoživotného vzdelávania.

4.2	Základné tézy vzdelávania vo finančnej oblasti a manažmentu osobných financií - príprava štandardu finančnej gramotnosti
Základné východiská

Obsah štandardu finančnej gramotnosti a nadväzne naň vytvorená metodika výučby najskôr učiteľov a následne žiakov základných a stredných škôl by mali smerovať k tomu, aby vzbudili u cieľových skupín predovšetkým záujem a uvedomenie si vlastnej zodpovednosti za riadenie každodenného života. To znamená, že metodika musí obsahovať súbor motivačných prvkov a príkladov z praktického života zabezpečenia a riadenia osobných financií, teda určité modely, ktoré názorne, aplikovaným spôsobom zaujmú pozornosť každej cieľovej skupiny, a tak vznikne väčšia pravdepodobnosť ich využitia v každodennom živote.

 Základné ciele:
•	 základná hodnotová orientácia súvisiaca so zabezpečením životných potrieb, jednotlivca a rodín a fungovaním v ekonomickej oblasti,
•	porozumenie problematike zabezpečenia životných potrieb,
•	poznať základné pravidlá riadenia vlastných financií,
•	úspešnosť v oblasti osobného ekonomického fungovania, 
•	naučiť sa rozoznávať riziká v riadení vlastných financií,
•	porozumieť základným pojmom v oblasti finančníctva a sveta peňazí,
•	orientácia v oblasti finančných inštitúcií ( NBS, komerčné banky, poisťovne a ostatné finančné inštitúcie),
•	orientácia v problematike ochrany práv spotrebiteľa.

Základný kmeňový obsah štandardu finančnej gramotnosti má obsahovať a naučiť riešiť:

•	prvky výchovy podľa moderných európskych trendov,
•	finančnú gramotnosť vo vzťahu k fungovaniu jednotlivca a rodín v ekonomickej oblasti,
•	otázku bohatstva a chudoby,
•	hodnotovú orientáciu k peniazom, ako vnímať peniaze,
•	zabezpečenie peniazmi a príklad extrémov,
•	zabezpečenie životných potrieb – osobné a rodinné modely,
•	analýzu ekonomického fungovania a opačne jednotlivca a rodín,
•	modely fungovania ekonomicky úspešných jednotlivcov,
•	kopírovanie úspešných jednotlivcov,
•	prepojenie vzdelávania talentov s víziou ekonomickej úspešnosti jednotlivcov,
•	nárast počtu ekonomicky úspešných jednotlivcov ako dôležitého prvku hospodárskeho rastu krajiny,
•	orientáciu a porozumenie základným pojmom v oblasti finančníctva a sveta peňazí,
•	orientáciu v oblasti finančných inštitúcií ( NBS, komerčné banky, poisťovne a ostatné inštitúcie),
•	orientáciu v oblasti produktov na finančnom trhu,
•	základné pravidlá riadenia vlastných financií,
•	využívanie  moderných  nástrojov platobného styku v praxi,
•	rozoznávanie  rizík v riadení vlastných financií,
•	orientáciu v problematike ochrany práv spotrebiteľa.

5	Pedagogicko-organizačné opatrenia na usporiadanie procesu tvorby a implementácie štandardu finančnej gramotnosti 
V nadväznosti na hrubý rámec cieľových požiadaviek spracovaný v spolupráci s Ministerstvom financií SR a medzirezortnou realizačnou pracovnou skupinou 

•	vypracovať v spolupráci s ministerstvom financií SR štandard finančnej gramotnosti pre jednotlivé stupne dosiahnutého vzdelania.

S ohľadom na súčasne prebiehajúci proces tvorby štátnych vzdelávacích programov prostredníctvom vecne príslušných priamo riadených organizácií Ministerstva školstva SR

•	implementovať Stratégiu vzdelávania vo finančnej oblasti a manažmentu osobných financií do všetkých štátnych vzdelávacích programov zapracovaním štandardu finančnej gramotnosti.

V spolupráci s Ministerstvom financií SR

•	vypracovať model ďalšieho vzdelávania pedagogických zamestnancov v oblasti rozvoja finančnej gramotnosti.

V nadväznosti na požiadavku celoplošného efektu finančnej gramotnosti zabezpečiť implementáciu Stratégie vzdelávania vo finančnej oblasti a manažmentu osobných financií do celoživotného vzdelávania a celoživotného poradenstva

•	implementovať Stratégiu vzdelávania vo finančnej oblasti a manažmentu osobných financií do vzdelávacích aktivít ďalšieho vzdelávania a informačného systému pre celoživotné poradenstvo a zaradiť štandard vzdelávania vo finančnej oblasti a manažmentu osobných financií do národnej sústavy kvalifikácií v zmysle návrhu zákona o celoživotnom vzdelávaní.

Je predpoklad, že vyššie uvedené  opatrenia by mali byť realizované v prvom polroku roku 2009. V súvislosti s tým

•	Ministerstvo školstva SR v spolupráci s Ministerstvom financií SR vypracuje a predloží vláde písomnú správu o obsahovom zameraní a stave pripravenosti  vzdelávania vo finančnej oblasti a manažmentu osobných financií.

Ministerstvo financií vo svojom materiáli, „Vecný zámer zákona o ochrane práv spotrebiteľa na finančnom trhu“, ktorý vláda SR schválila dňa 4. júna 2008 , v časti 4.3.2 Pôsobnosť akadémie finančného vzdelávania a jej činnosť. popisuje všeobecné finančné vzdelávanie, ktoré bude zabezpečované a koordinované v dvoch úrovniach. Na úrovni základných a stredných škôl bude akadémia poskytovať potrebnú spoluprácu a súčinnosť s Ministerstvom školstva SR pri príprave a aktualizácii učebných osnov, učebných materiálov a zabezpečovať odbornú, metodickú a lektorskú pomoc. Na úrovni vysokých škôl (verejných aj súkromných) pôjde skôr o metodickú a koordinačnú činnosť, najmä vo vzťahu k potrebe konzistencie medzi finančným vzdelávaním na úrovni základných a stredných škôl na jednej strane a vysokoškolským vzdelávaním na druhej strane.